Sesjarige skiet glo sussie toe hulle met wapen speel(Foto: SA Polisie) ŉ Sesjarige seun het Donderdagmiddag sy vyfjarige sussie met ŉ vuurwapen in die kop geskiet in Bethelsdorp in die Oos-Kaap. Volgens kol. Priscilla Naidu, polisiewoordvoerder, het drie kinders, die seun, sy sussie en nog ŉ seun, tussen 13:00 en 14:00 in ŉ vertrek in ŉ huis in Uitbreiding 31 in Bethelsdorp gespeel toe die voorval plaasgevind het. Hulle het met ŉ vuurwapen gespeel toe dit glo per ongeluk afgegaan en die dogtertjie in die kop getref het. Sy is na ŉ plaaslike hospitaal gehaas waar sy in ŉ kritieke toestand is. “Met die polisie se aankoms op die toneel was die vuurwapen nêrens te vinde nie. ŉ Saak van regsverydeling word ondersoek. “Nog aanklagte en inhegtenisnemings kan volg namate die ondersoek ontvou,” het Naidu gesê.